text: Polstrede møbler eksploderet i pris
  12 maj 2014 kl. 15.42
  Polstrede møbler med svungne armlæn, knapper og farverigt stof er eksploderet i pris på net-auktionerne, bl.a. Lauritz.com i Kolding.
  På kort tid er efterspørgslen steget voldsomt, at møbler, som er vurderet til at indbrige 5000-6000 kr. får hammerslag over 100.000 kr. 
  Det er ofte udlændinge, der byder de gamle fuldpolstrede møbler op, fortæller adm. direktør Mette Rode Sundstrøm, Lauritz.com, til DR Trekanten.
  - Priserne er jo eksploderet på de fuldpolstrede møbler over de seneste år. Nogle møbler, som vi sagde nej til for halvandet år siden, får vi i dag helt op til 75.000 kroner for. De møbler, som vi for to år siden vurderede til 10.000 kroner, sælger vi i dag som helt særlige møbler til mellem 50.000 og 150.000 kroner, siger hun.
  Interessen skyldes måske, at mange har mistet interessen for 50?ernes og 60?ernes klassiske designmøbler.
  - De fuldpolstrede møbler er meget mere svulmende og organiske i deres former. De er runde og har lune stoffer, og er meget venlige møbler, siger Mette Rode Sundstrøm til DR Trekanten.
  